Emfuleni se mense wil nie meer betaal | Netwerk24
Deur Elise Tempelhoff 01 Augustus 2018 19:08
'n Groep inwoners van die Emfuleni- plaaslike munisipaliteit dreig om nie langer vir hul dienste te betaal nie.
" 'n Mens kan hulle nie verkwalik nie," het Gerda Senekal, VF Plus-raadslid, Woensdag in 'n verklaring gesê.
Dit is volgens haar duidelik dat Jacob Khawe, burgemeester, nie belang stel in die welsyn van die inwoners van Vanderbijlpark, Vereeniging, Sebokeng en Drie Riviere nie.
Sy sê 'n groep inwoners het byna 'n maand gelede 'n versoekskrif met 7 000 handtekeninge by die burgemeester se kantoor ingedien waarin hulle vra dat 'n openbare vergadering gehou word om probleme te bespreek. Van sy onderneming om binne sewe dae terugvoering te gee, het egter niks gekom nie.
"Khawe het wel erken dat Emfuleni onbestuurbaar geword het weens die groot agterstand met skuld aan Eskom en Randwater. Die munisipaliteit se skuld aan Eskom beloop R650 miljoen en aan Randwater R400 miljoen.
"Inwoners sukkel om die hoë dienstegeld te betaal terwyl daar feitlik geen dienste gelewer word nie. Hulle is moeg en moedeloos.
"Die inwoners kan dus nie kwalik geneem word as hulle weier om verder vir dienste te betaal nie," sê Senekal.